b"\n_START_ARTICLE_\nHMS Africa (1781)\n_START_SECTION_\nPalvelus\n_START_PARAGRAPH_\nYhdysvaltain vapaussodassa alus l\xc3\xa4hetettiin alkuvuodesta 1782 Intiaan kommodori Sir Richard Bickertonin viiden aluksen osastossa, joka ei kuitenkaan kerennyt vuoden 1782 taisteluihin. Alus osallistui 1783 vapaussodan viimeiseen meritaisteluun Cuddaloressa. Se palasi Britteinsaarille saatuaan tiedon rauhan solmimisesta._NEWLINE_Napoleonin sodissa alus osallistui lokakuussa 1805 Trafalgarin taisteluun p\xc3\xa4\xc3\xa4llikk\xc3\xb6n\xc3\xa4\xc3\xa4n Henry Digby. Alus saapui taistelualueelle tiet\xc3\xa4m\xc3\xa4tt\xc3\xa4 Nelsonin taistelusuunnitelmaa ja se taisteli perinteisen linjataistelun mukaisesti vaihtaen t\xc3\xa4yslaitaisia ranskalais-espanjalaisen laivaston alusten kanssa._NEWLINE_ _NEWLINE_Tykkivenesodassa aluksen p\xc3\xa4\xc3\xa4llikk\xc3\xb6n\xc3\xa4 oli John Barrett. Alus suojasi 15. lokakuuta 1808 Karlskronasta l\xc3\xa4htenytt\xc3\xa4 137 kauppa-alukseen saattuetta apunaan m\xc3\xb6rss\xc3\xa4rialus HMS Thunder sek\xc3\xa4 kaksi tykein aseistettua priki\xc3\xa4. Saattue ankkuroi 20. lokakuuta \xc3\x96resundiin Malm\xc3\xb6n edustalle. Puolilta p\xc3\xa4ivin havaittiin Tanskan laivaston tykkiveneiden l\xc3\xa4hestyv\xc3\xa4n saattuetta ja HMS Africa saapui est\xc3\xa4m\xc3\xa4\xc3\xa4n niit\xc3\xa4. Tanskalaiseen kommodori J. C. Kriegerin johtamaan osastoon kuului 25 tykkivenett\xc3\xa4 ja seitsem\xc3\xa4n aseistettua purtta, joissa oli yhteens\xc3\xa4 noin 70 raskasta tykki\xc3\xa4 ja noin 1600 miest\xc3\xa4._NEWLINE_Puoli kaksi tuuli tyyntyi est\xc3\xa4en HMS African liikkumisen. Tykkiveneet ryhmittyiv\xc3\xa4t linjalaivan tykkien katveisiin ja tykkituli alusten v\xc3\xa4lill\xc3\xa4 jatkui pime\xc3\xa4n tuloon. HMS Africalla sai surmansa yhdeks\xc3\xa4n ja 51 haavoittui mukaan lukien aluksen p\xc3\xa4\xc3\xa4llikk\xc3\xb6. Alus oli niin pahoin vaurioitunut, ett\xc3\xa4 sen piti palata Karlskronaan korjattavaksi. Saattue kuitenkin p\xc3\xa4\xc3\xa4si m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4._NEWLINE_Vuoden 1812 sodassa aluksen p\xc3\xa4\xc3\xa4llikk\xc3\xb6n\xc3\xa4 oli John Bastard ja se kuului Sir Philip Broken laivueeseen, joka ajoi sodan alussa tuloksetta takaa 'USS Constitutionia._NEWLINE_Alus romutettiin toukokuussa 1814 Portsmouthissa."